2023.9.29.
HU
Az Európai Unió Hivatalos Lapja
L 242/187
55. felhívja a figyelmet arra, hogy az emberek és különösen a fiatalok számára lehetőséget kell biztosítani arra, hogy országukban és régiójukban éljenek, tanuljanak és dolgozzanak; hangsúlyozza, hogy a szegénység elleni hatékony és eredményes intézkedések, valamint a mikrofinanszírozás és a kisvállalkozók fejlődésének észszerűsített támogatása nélkül a gazdasági okokból történő migráció – nevezetesen az agyelszívás – tovább fog nőni, ami a célországok és a származási országok számára egyaránt számos kihívást eredményez;
56. szilárd meggyőződése, hogy a szélsőséges szegénységgel szemben a legjobb többdimenziós és holisztikus megközelítést alkalmazni, és megismétli, hogy az oktatás (és a képzés) emberi jog és egyúttal a szegénység, a társadalmi kirekesztés és az egyenlőtlenségek elleni küzdelem leghatékonyabb eszköze;
57. hangsúlyozza, hogy becslések szerint a fejlődő országokban 64 millió gyermek nem jár általános iskolába; hangsúlyozza, hogy ez különösen a lányokat érinti, mivel a minőségi oktatáshoz való joguk továbbra is sérül az iskolabezárások, a távoktatáshoz – többek között a digitális oktatáshoz – való hozzáférés hiánya, valamint a nemzeti oktatási költségvetéseknek a nemzeti gazdaságokra nehezedő nyomásból eredő csökkentése miatt; hangsúlyozza továbbá, hogy az egyik fő ok a világ állandó konfliktus sújtotta területein jelen lévő erőszak, a másik nagy akadályt pedig – gyakran a konfliktusokkal szorosan összefonódva – a szegénység jelenti; emlékeztet annak fontosságára, hogy az esélyegyenlőség központi szerepet kapjon a fejlesztés terén; hangsúlyozza, hogy a fejlődő országokban a nők szerepvállalásának növelése és a megfelelő oktatáshoz való hozzáférés – különösen a lányok és a nők számára – fontos lépés a szegénység és az élelmiszer-ellátás bizonytalansága elleni küzdelemben; hangsúlyozza továbbá, hogy a partnerországokban ösztönözni kell a fiatal nők hozzáférését az európai projektekhez, az üzleti képzéshez és a finanszírozáshoz, mivel a nők számos fejlődő országban fontos szerepet játszanak a helyi és regionális gazdaság fejlesztésében;
58. megjegyzi, hogy az EU mintegy 100 országban és olyan partnerségeken keresztül támogatja az oktatást, mint a „Globális partnerség az oktatásért” (18) és az „Az oktatás nem várhat” (19), és a kormányokkal és a nem kormányzati érdekelt felekkel kialakított partnerségek keretében továbbra is támogatja a nemek közötti egyenlőséget;
59. méltányolja, hogy a Bizottság prioritásként kezeli a 10 %-os cél túllépését, és a Nemzetközi Partnerségek Főigazgatósága teljes portfólióján belül az oktatás tekintetében a 13 % elérésére törekszik;
60. megjegyzi, hogy 2021-ben az EU 85 millió EUR-t folyósított az EFA-ból a partnerországok oktatásának támogatására, a 2018–2020-as időszakban hozzájárulva ezzel több mint 32 millió általános iskolai tanuló és közel 3 millió középiskolai diák beiskolázásához; megjegyzi, hogy a 85 millió EUR-ból 6 millió EUR-t az AKCS-országok esetében az Erasmus mobilitási és kapacitásépítési projektjeinek támogatására, 31 millió EUR-t pedig a szakoktatásra és szakképzésre fordítottak – ebből az összegből 5 millió EUR-t a költségvetés-támogatási programok keretében fizettek ki, 1,2 millió EUR-t építési beruházásokra és árubeszerzésre, 0,8 millió EUR-t szolgáltatásokra fordítottak, a fennmaradó 24 millió EUR-t pedig támogatások formájában fizették ki;
61. megjegyzi, hogy a Bizottság tavaly vállalta, hogy 700 millió EUR-t nyújt a „Globális partnerség az oktatásért” kezdeményezés számára annak elősegítése érdekében, hogy 140 millió gyermeknek biztosítsanak képzett tanárokat, és további 88 millió gyermek járhasson iskolába és tanulhasson;
62. ismét hangsúlyozza, hogy a vállalkozói programok alapvető szerepet játszanak a szegénység elleni küzdelemben és a gazdasági növekedés előmozdításában; kiemeli, hogy az üzleti képzés nyújtása segíthet a kisvállalkozóknak a vállalkozásalapításban és az üzleti gyakorlatok javításában, lehetővé téve a szegény családok számára, hogy megtervezhessék a fenntartható megélhetés és a társadalmi-gazdasági reziliencia felé vezető utat; megjegyzi azonban, hogy az ilyen programok hatékonyságának javításához az ilyen képzést testre szabott támogatási és nyomonkövetési szolgáltatásokkal kell kiegészíteni; emlékeztet arra, hogy a partnerországokban ösztönözni kell a fiatal nők hozzáférését az európai projektekhez, az üzleti képzéshez és a finanszírozáshoz; (18) https://www.globalpartnership.org/ (19) https://www.educationcannotwait.org/